runetrust/blame-folketinget-dk huggingface dataset:
Marianne Jelved (RV), 2000-04-26:
Jeg er blevet spurgt flere gange, hvad et nej betyder, og jeg har beskrevet ganske nøje i syv-otte punkter, at der kan blive uro omkring kronen, at der kan komme nogle rentestigninger, at der kan blive tale om støtteopkøb, eller at vi på andre måder skal forsvare fastkurspolitikken, og det vil vi selvfølgelig gøre fra regeringens og Nationalbankens side. Det skal der ikke herske nogen tvivl om.
Mikkel Dencker (DF), 2019-02-26:
Nu siger spørgeren også, at der har været svar, der har peget i forskellige retninger, men jeg har en formodning om, at vi med den fokus, vi har i Danmark på energi- og klimapolitikken og på at være energieffektive, kan forvente et mere klimavenligt landbrug end i så mange andre lande, måske også mere klimavenligt end i Kina, hvor man ikke har haft den samme fokus, som vi har haft i mange år.
Peter Hummelgaard (S), 2020-01-15:
Og en af de ting, jeg bare nogle gange savner fra Venstres side, er en erkendelse af, at for rigtig, rigtig mange, som er på kontanthjælp, og for nogle andre på andre ydelser, så er det andre problemer end mangelen på arbejde, der afholder dem fra at være i beskæftigelse.
Per Stig Møller (KF), 2004-02-20:
Så om fiskeriindustrien, som Dansk Folkeparti og Venstre var inde på: Under forhandlingerne gjorde man fra dansk side vore EU-partnere og Kommissionen opmærksom på, at forbedret adgang til EU's marked af frosne sild og frosne makrel fra Norge og Island vil stille dansk fiskeriforarbejdningsindustri i en skærpet konkurrencesituation.
Peter Skaarup (DF), 2020-01-28:
Det er også det, jeg har oplevet efter gravskændingerne i november på krystalnatten, nemlig at Radikale Venstre og i øvrigt også Alternativet har haft masser af energi til at snakke om, at nu skal vi have et naziberedskab, og nu skal vi det ene og det andet og det tredje, altså alt muligt andet end noget, der bekæmper antisemitisme.
Mona Juul (KF), 2021-06-03:
Jeg føler mig jo meget betrygget ved, at ministeren meget klart og tydeligt i svarene på de spørgsmål, vi har stillet her til sidst for også at være helt sikre, har tilkendegivet, at de udsatte kreaturer og heste vil blive tilset mindst hver anden dag, hvis der skulle være behov for at kigge på fødevaredelen og under foling, at der skal foretages en evaluering af velfærden for de udsatte dyr, og at man sikrer, at der ikke bliver sat det antal heste ud, som der rent faktisk burde være mulighed for, men at man maksimum sætter halvdelen ud.
Kristian Jensen (V), 2003-04-08:
Der er kommet nye konti til, og derfor er det naturligt, at der ikke er helt præcist sammenfald, men stort set præcist sammenfald, for langt de fleste af de konti, der er blevet brugt ved aktstykket til Irak, blev også brugt, da man snakkede om aktstykket til Afghanistan. Hvis man tager et senere aktstykke, nemlig aktstykket om genopbygning og nødhjælpsbistand til Sri Lanka, så vil hr. Jan Petersen se, at præcis de samme konti blev gentaget der.
Svend Auken (S), 2000-04-25:
Det sidste års udvikling på oliemarkedet har været en sand gyser, først med styrtdykkende oliepriser, der truede med at slå bunden ud af den danske olieproduktion, og dernæst med tårnhøje priser, der ikke mindst har givet problemer for de decentrale kraftvarmeværker, hvor gasprisen kontraktmæssigt er bundet til olieprisen.
Lene Espersen (KF), 2010-03-03:
Jeg synes, det vigtigste i den her sag sådan set er at få cementeret, at der er meget stor og bred enighed om, hvad det er, vi vil med FN-systemet, både med hensyn til den positive dagsorden og den dagsorden, der handler om at have et kritisk syn på FN og at reformere de steder, hvor vi mener der er behov for det.
Stine Brix (EL), 2014-04-24:
Det er et ansvar, vi har politisk, og det er et ansvar, sundhedspersonalet har til at oplyse om de muligheder, der findes, men jeg har bemærket, at det også er et ansvar, som en række patientforeninger sammen med Palliativt Videncenter har taget på sig ved at lave en kampagne, som jeg tror hedder »Fælles fodslag«, som netop handler om at oplyse om de muligheder, der findes.
Mads Fuglede (V), 2023-04-27:
Men det viser sig, at I har en række krav, og det glæder mig, at man besinder sig, for vi vil jo gerne lave brede forlig i regeringen og vil også gerne diskutere det her – indfødsretsaftalen – på et tidspunkt også med Dansk Folkeparti, hvis man nu ændrer kurs.
Bent Bøgsted (DF), 2015-07-03:
Vi synes i Dansk Folkeparti, at det er rimeligt, at man skal optjene ret til at få en folkepension, fordi den indsats, men har lavet for Danmark, har betydning, og det er det, der altid har været meningen med en folkepension, nemlig at man har været lang tid på arbejdsmarkedet og dermed også har fået ret til at få en folkepension.
Frode Sørensen (S), 2000-12-14:
Hvis holdningen er positiv, hvorfor vil man så ikke medvirke til finansieringen? Og så lige en kort ting, jeg godt kunne tænke mig at høre, det blev der ikke svaret på til en af de andre spørgere: Hvad forhindrede Venstre i at lave et skattestop fra 1982 til 1993?
Mikkel Bjørn (DF), 2023-04-27:
En åbenlyst verdensfjern tanke kan man eksempelvis læse i Europa-Kommissionens nyeste forslag til en fælleseuropæisk migrationspagt – en migrationspagt, der vil ophæve folkesuveræniteten i de enkelte nationalstater, overdrage magten til den ikkefolkevalgte Kommission og dernæst tvangsfordele migranter rundt i Europa, uden at der vil være mulighed for nationalt at afvise selv personer med forbindelse til velkendte terrororganisationer.
Frank Aaen (EL), 1999-12-09:
Det kan siges at støde ind i nogle problemer med kommunalfuldmagten, men jeg vil da godt opfordre landets kommuner til så to og to, for det må man nemlig inden for kommunalfuldmagtens rammer, at etablere sådanne servicevirksomheder som et tilbud til de kommuners mindre erhvervsdrivende.
Karina Lorentzen Dehnhardt (SF), 2009-11-04:
I SF synes vi, at det er et altafgørende princip, at vi som lovgivere indretter lovgivningen på en klar og forudsigelig og gennemsigtig måde, så alle borgere lige præcis ved, hvad de skal gøre for at holde sig på den rigtige side af loven.
Kim Edberg Andersen (DD), 2024-12-05:
Men når man som ordfører går på talerstolen og siger »udrejsecenter« efter en debat, hvor man må sige, at lige nøjagtig det ord blev skudt ned, så synes jeg, man skal lade være med at gå op og sige, at man har løsningen på det, hvis ikke man har det.
Lene Espersen (KF), 2008-05-16:
Det fremgår endvidere af redegørelsen, at strafudmålingen i sager om familievold er meget konkret begrundet, og at der lægges betydelig vægt på omstændighederne i forbindelse med voldsudøvelsen, herunder på, om volden har fundet sted på grund af jalousi, eller om volden sker samtidig med eller i forlængelse af samlivsophævelse.
Jens Peter Vernersen (S), 2006-01-26:
Mener hr. Niebuhr ikke, at der skal sættes ind i den sammenhæng, som jeg har skitseret tidligere, nemlig at undersøgelser viser, at bare 10 år frem i tiden vil man i disse områder have skævvridninger, hvor der er over 40.000 færre i beskæftigelse?
Line Barfod (EL), 2004-12-17:
Men så vil jeg gerne høre, hvordan fru Else Theill Sørensen har det med at sidde i en regering, der er baseret på et tæt samarbejde med et parti, som fra Folketingets talerstol åbenlyst taler for, at vi skal have et samfund, hvor man gerne må diskriminere, åbenlyst taler for, at man ønsker et samfund, hvor forskelsbehandling af usaglige grunde er tilladt.
Peder Hvelplund (EL), 2021-01-13:
Som tidligere ordførere har nævnt, er det her jo et forslag, vi har drøftet tidligere, men det er jo så også et eksempel på, at ihærdighed nogle gange betaler sig, for sidst vi drøftede det, endte vi i Enhedslisten med at stemme gult til det her forslag.
Christine Antorini (S), 2008-01-10:
Så det, Dansk Folkeparti i virkeligheden siger, er, at der nu skal ske en lempelse, men så skal det præciseres, at de, som Dansk Folkeparti ikke vil have skal kunne få tilskud efter folkeoplysningsloven - og det kan jeg så forstå er, hvis man har en eller anden muslimsk baggrund - så ikke må få det.
Ellen Trane Nørby (V), 2017-12-15:
Der er behov for en opprioritering af psykiatrien, og det er sådan set også det, der fremgår af det forslag til vedtagelse, som regeringen har fremsat sammen med Dansk Folkeparti, og som jeg håber på der er flere partier der vil tilslutte sig inden afstemningen på tirsdag, for jeg synes sådan set også, at det vil sende et stærkt signal, i forhold til hvordan vi kan udvikle og opprioritere vores psykiatri i fællesskab, herunder også sikre, at der på baggrund af den kulegravning, der blev iværksat tilbage i januar måned, arbejdes i den arbejdsgruppe, der nu er i gang mellem Kommunernes Landsforening, Danske Regioner og staten, i forhold til hvordan man kan sikre en styrket sammenhæng for patienterne, bedre kulturer, håndtering af de strukturelle problemer, der er på psykiatriområdet, altså at vi også der kan sikre, at det leder frem til en ambitiøs, langsigtet plan for psykiatrien.
Christine Antorini (SF), 1998-10-22:
Og det er svært at se, hvordan man kan have en ambition om at få mere kvalitet og flere studerende - jeg kan forstå, at fru Elisabeth Arnold også mener, at der kan være problemer med bygningerne - og samtidig lægge ud med at skære på universiteternes budgetter. Til fru Hanne Severinsen, som spørger, om der nu skulle være noget i vejen med, at man hurtigt kommer gennem uddannelsessystemet: Nej, hvis de unge vil dét - det er der også nogle der vil - så må de meget gerne for mig, og hvis de unge gerne vil prøve nogle andre ting, må de også meget gerne gøre dét.
Ove Hygum (S), 2001-05-08:
Det betyder, at uddannelse, ansøgning og godkendelse skal gentages, og forslaget må dermed antages at medføre betydelige omkostninger for virksomhederne, og hvem forestiller man sig skal lede virksomheden i mellemperioden, fra en chef fratræder, til den nye har fået sin uddannelse, kunne man spørge.
Ellen Trane Nørby (V), 2017-05-29:
Nogle af dem er blevet bortadopteret, afvist af deres forældre, nogle har måttet leve deres liv på institution, og samtidig har forældrene måske haft svært ved at håndtere den svære situation og den skyldfølelse, som nogle af dem har oplevet, fordi de aldrig har kunnet tilgive sig selv, at de tog et lægemiddel, som skadede deres foster.
Ole Stavad (S), 2002-10-03:
Jeg sad i aftes og lyttede til den gamle erfarne, kloge mand, tidligere stiftamtmand Henning Strøm, der i anledning af kommissoriet var med i et længere interview på DR2, hvor han dybt beklagede - det var i hvert fald hans bekymring - at det her var et rent embedsmandsværk, og hvor han sagde, at når det tilbage i 1960'erne lykkedes med den reform, der blev lavet fra 1970, var det i kraft af det tætte samspil mellem embedsmænd og politikere; ikke mindst i kraft af, at politikerne var med i hele processen, lykkedes det faktisk at samle et enigt Folketing om et resultat.
Peder Hvelplund (EL), 2022-03-31:
For det er en kæmpestor udfordring for sundhedsvæsenet, altså spørgsmålet om, hvordan vi sikrer, at der bliver personale nok, og netop hvordan vi sikrer, at de får løn- og arbejdsvilkår, der gør, at vi kan tiltrække og fastholde personale.
Özlem Sara Cekic (SF), 2013-11-28:
Jeg synes, det er interessant at debattere det her, men vil også rigtig gerne være med til at kigge på, hvad vi fremadrettet kan gøre i fællesskab, hvis det her skal løses på den optimale måde, og også hvad det er, vi kan gøre i fællesskab, for at Christiansborg også kan have den koordinerende funktion, som jeg synes nogle gange mangler i forbindelse med astmabehandling.
Jens Peter Vernersen (S), 2002-05-14:
Og jeg må med de svar, som skatteministeren har givet i det åbne samråd - det har været bragt i Danmarks Radio, og det har været genudsendt, sådan at man virkelig kunne høre, hvad der blev sagt - sige, at den, der har skabt forvirring omkring det her spørgsmål, er skatteministeren.
Mette Frederiksen (S), 2002-03-20:
Må jeg så ikke have lov til at afslutte med endnu en gang at spørge henholdsvis Venstres og De Konservatives ordfører: Ønsker man i denne diskussion at give samme garanti, som fru Gitte Seeberg gjorde tidligere på dagen, hvor fru Gitte Seeberg sagde: Ja, vi ønsker fra De Konservatives side at prioritere de uligheder, der er i pensionsspørgsmålet.
Pia Boisen (EL), 2004-10-19:
Ved at knytte godtgørelsen til redskabet virksomhedspraktik får vi netop den fleksibilitet, som der kan være behov for til denne særlige gruppe unge, og det er min opfattelse, at redskabet virksomhedspraktik kombineret med den foreslåede godtgørelse er et egnet redskab, når projekt Spydspidsen skal etableres på landsplan.
Tom Behnke (FRI), 1999-12-07:
En anden ting er, at mens man her vil fjerne tilskuddet til pc-brugeruddannelsen, synes en anden minister, nemlig forskningsministeren, at lige præcis det område er så vigtigt, at man i Forskningsministeriet har truffet beslutning om, at man vil åbne en telefonlinje, hvor der kun skal tastes et trecifret nummer for at komme igennem.
Karsten Lauritzen (V), 2010-01-19:
Hvis Socialistisk Folkeparti og fru Meta Fuglsang ønsker en debat, kan mig bekendt ethvert parti jo, hvis det kan samle tre medlemmer, rejse en forespørgselsdebat i Folketingssalen, hvis man ønsker at diskutere de grundlæggende værdier bag udlændinge- og integrationspolitikken.
Karin Nødgaard (DF), 2013-02-05:
Jeg vil egentlig godt lige vende tilbage til det der med de famøse 132 mio. kr. – måske ikke så meget i forhold til hvordan de er fundet som sådan, men mere i forhold til det, som jeg også nævnte over for Enhedslistens ordfører, for jeg ville jo så gerne have, at de blev øremærket til ældreområdet, til hjemmeplejen som sådan.
Johs. Poulsen (RV), 2011-02-01:
Jeg kan forstå, at formålet med det testcenter, der jo havde sit udgangspunkt i, at man skulle teste havvindmøller, hvilket betød, at vindforholdene skulle være på en bestemt måde og den slags ting, nu hos i hvert fald et af aftalepartierne er ved at udvikle sig til, at der kan være tale om, at det skal være meget mindre møller, og at det, vi egentlig skal teste, er nogle møller, der ikke støjer ret meget.
Jan Petersen (S), 2000-12-13:
Det er ikke realistisk, og dermed forsvinder grundlaget for, at man kan finansiere det, som man så gerne vil. Pudsigt er det også, at når vi kommer ned til et af de sidste ændringsforslag, hvor vi går ind i bevillingsreserverne, altså midler, vi skal bruge til, hvad der måtte dukke op, så foreslås kontoen helt fjernet.
Jann Sjursen (KD), 2004-10-21:
, og selv om vi har læst høringssvaret fra Datatilsynet, som synes, at der ikke er nogen problemer, synes vi alligevel, at man nok kan overveje det, der er lagt op til her, nemlig at man selv skal søge oplysninger i stedet for at få dem tilsendt, sådan som man har gjort tidligere.
Jens Joel (S), 2021-12-10:
For hvis man skal mobningen til livs, kan man ikke løse det ved at fjerne de enkeltpersoner, som enten bliver udsat for mobning eller faktisk mobber; så er man nødt til at anskue det bredere og sikre, at de fællesskaber, som man er en del af, faktisk er fællesskaber, som tager ansvar for, at mobningen ikke foregår.
Rune Lund (EL), 2021-12-22:
Nej, jeg konstaterer bare, at man fra 2015 til 2019 var villig til at afsætte et beløb, der er på 22 mia. kr. i varige skatte- og afgiftslettelser, permanente udgifter, mens at når det kom til at finansiere vores politi og når det kom til at finansiere vores skatteforvaltning, og i virkeligheden også finansiere vores kriminalforsorg, var det eneste, man ville være med til, at lave midlertidige bevillinger.
Flemming Møller Mortensen (S), 2013-04-25:
For mindre end et år siden stod jeg selv på landingsbanen på den her omtalte lufthavn på Færøerne og hørte om problemstillingen med, at der lå dynamit i klipperne fra et anlægsprojekt, at det havde forvoldt store sikkerhedsmæssige problemer, og at der kun havde været én udvej, og at det var møjsommeligt at fjerne den dynamit, som lå boret ned i klippen og undergrunden.
Poul Nyrup Rasmussen (S), 2001-02-07:
Ved udbud gennemfører den offentlige myndighed en udbudsrunde, hvor interesserede leverandører i fri konkurrence har mulighed for at byde på den udbudte opgave, og så er det, vi ser forskellen mellem hr. Hans Christian Schmidt og mig selv, for i en lang række tilfælde af udbud bliver det jo ensbetydende med, at tingene overlades til private at udføre.
Karin Nødgaard (DF), 2005-03-16:
Det er en del af lovforslaget, at der skal indføres takstfinansiering i Sundhedsvæsenets Patientklagenævn, hvilket skal få myndighederne til lokalt at iværksætte foranstaltninger, som vil kunne begrænse antallet af borgerklager til Patientklagenævnet.
Martin Lidegaard (RV), 2016-03-16:
Det hjælper ikke noget bare at spare ude i kommunerne og fordele den samme portion penge og så lade ganske få mennesker tage hånd om det i stedet for det fælles decentrale princip, hele aftalen og princippet om en aftale mellem kommunerne og staten og respekten omkring det kommunale selvstyre og det decentrale.
Morten Bødskov (S), 2012-02-22:
Jeg læner mig som justitsminister op ad de synspunkter, der er blevet redegjort for fra Fyns Politi, og synspunkterne er altså, som jeg har redegjort for, at man ikke mener, at der er belæg for at påstå, at de mange indbrud skyldes, at gerningsmændene bevidst søger at begå indbrud mod etniske danskere.
Liselott Blixt (DF), 2010-01-20:
Der er faktisk mange, der har kontaktet mig, det drejer sig ikke kun om én sag, det drejer sig om flere sager gennem de sidste par år, hvor man ikke kan få lægen til at henvise sig til behandling eller undersøgelser, der gør, at man kan få påvist, at man har den her sygdom.
Morten Helveg Petersen (RV), 2004-09-07:
Jeg kan sige til hr. Vestergaard, at de familietypeberegninger, vi har fået lavet på det radikale skatteudspil, ser rigtig fornuftige ud, og jeg skal med glæde oversende dem til hr. Vestergaard, så han ved selvsyn kan konstatere, at også den sociale profil er i orden.
Pelle Dragsted (EL), 2017-10-05:
Hvis man kunne skabe et særligt grønt investorfradrag eller lignende, ville vi sagtens være med til at kigge på det, men den finansiering, der ligger lige nu, er jo den samme, som den anden skatteaftale, altså en finansiering, hvor man tager penge fra det såkaldte råderum, penge, man tidligere har lovet at bruge til velfærd, eller fra overførselsindkomsterne.
Martin Henriksen (DF), 2009-03-26:
Men det er jo sådan lidt underligt, for Venstre fremstiller det, som om vi ikke både kan være med i Schengensamarbejdet, have udveksling af informationer - hvor det danske politi, når de fanger en person i København, kan gå ind og se, om personen f.eks. er eftersøgt i et andet land, og nu kommer de jo med i Schengensamarbejdet - og så have en grænsekontrol.
Christine Antorini (S), 2011-12-14:
Det andet, jeg vil sige, er, at jeg tror, at selv om der er tendenser til det – spørgeren henviser også til en undersøgelse – er det generelle billede, at der er rigtig, rigtig mange, som, uanset hvor de i øvrigt måtte komme fra, i den grad værdsætter det demokrati, som vi har her i Danmark.
Magnus Heunicke (S), 2018-04-12:
Derfor er det meget vigtigt for os, at den lovændring, der nu sker – som vi støtter, og det kan være fint nok – altså ikke er drevet af, at der er massevis af eksempler på, at man ude i vores byråd har sat en afstemning i gang, hvor man ikke har rettet sig efter befolkningen.
Henrik Frandsen (M), 2023-05-15:
Så stiller hr. Pelle Dragsted det samme spørgsmål for tredje gang om de 1.000 mio. kr., som vel er 1 mia. kr., tænker jeg, som skal gå til at forgylde ejendomsspekulanter osv. For mig er det en vigtig del i den her finanslov, og det er en del af finansloven, som har sit udgangspunkt i regeringsgrundlaget.
Morten Bødskov (S), 2013-05-24:
Sagsbehandlingstiden skal ned, og den skal ned så hurtigt som muligt, men en ambition om at nå servicemålet på 7 måneder hurtigere end ved udgangen af 2014 er simpelt hen urealistisk – også set i lyset af det fokus på kvaliteten, som der skal være, og som regeringen og Enhedslisten i øvrigt ønsker at der skal være på sagsbehandlingen.
Holger K. Nielsen (SF), 2006-02-02:
Vi får ikke skabt ro og stabilitet, men bliver medvirkende årsag til, der bliver hældt yderligere benzin på bålet, fordi vi kommer op mod en giftig cocktail af økonomiske, religiøse og politiske interesser – i virkeligheden det samme, som Sovjet kom op mod, da de var i Afghanistan i 1980'erne.
Mette Thiesen (DF), 2025-04-22:
Men jeg vil ikke åbne op for lande, hvor vi reelt er i tvivl, og jeg vil ikke have siddende på min samvittighed, at der bare er den mindste tvivl om, at nogle af de børn, som kommer til Danmark, er handlet, at de er stjålne, at de er kommet hertil på en eller anden form for falske papirer.
Søren Egge Rasmussen (EL), 2006-04-04:
Jeg vil godt høre, om ministeren er enig i, at der har været denne udgift i 2005 på 2 mia. kr., og om ministeren forventer, at der her i 2006 også vil være et væsentligt beløb i ekstraudgifter i amter og kommuner, inden der ligesom er et eller andet besparelsespotentiale, som måtte slå igennem.
Bjarne Laustsen (S), 2004-11-23:
Og nu vil jeg så nævne, hvad det er, man kan: Man kan fritaget for 50-procents-kravet give tilbud om uddannelse i op til 6 uger som led i en jobplan; ledige kan supplere dette med op til 6 ugers selvvalgt uddannelse; danskundervisning for indvandrere og læse/stave-svage danskere tæller ikke med i 6-ugers-reglen; tilbud om uddannelse i op til 1 år som led i en jobplan med mulighed for forlængelse ud over 1 år, muligheden gælder inden for fag, hvor der er eller forventes mangel på arbejdskraft, og den ordning gælder frem til udgangen af 2004.
Peder Hvelplund (EL), 2023-02-07:
Det er rigtigt, som andre ordførere tidligere har været inde på, at vi jo også havde debatten om B 23 tilbage i 2022, og der var Enhedslisten også med i den fælles beretningstekst, der blev lavet, netop ud fra, at det var nødvendigt at få en mere samlet tilgang til det her spørgsmål.
Peter Skaarup (DF), 1998-10-20:
Vores spørgsmål til justitsministeren er altså: Hvordan har justitsministeren tænkt sig at gå til politiet og sige, at de skal administrere det her, hvor mange ressourcer har justitsministeren tænkt sig at sende med ud, samtidig med at dette forslag eventuelt bliver vedtaget, og mener justitsministeren ikke, at der er et problem i, at samfundet generelt blåstempler det forfærdelige, som prostitution faktisk er, som fru Gitte Seeberg har redegjort for heroppefra?
Frank Aaen (EL), 1998-05-06:
Jeg vil også gerne have, at hr. Poul Erik Dyrlund heroppefra erkender helt åbent, at konfliktens kerne var, at de, der stemte nej, ønskede en større ramme, de ønskede en større bid af værditilvæksten end den, som arbejdsgiverne ville give, og at man med det indgreb, som man nu laver fra regeringens side, tager stilling for arbejdsgivernes krav imod lønmodtagernes ønske om at få en større ramme.
Jørgen Winther (V), 2001-01-23:
Jeg tænker f.eks. på en udtalelse i Berlingske Tidende i går, hvor Michael Rørth siger, at det tager ½-1½ år, før man kan få bevilget de nødvendige midler til at give noget medicin, der virker effektivt på tyktarmskræft.
Hans Kristian Skibby (DF), 2010-04-08:
Og der er det så, man er kommet frem til de anbefalinger, som ligger til grund for det her lovforslag, netop det, at der med de her små ændringer åbnes nogle nye muligheder for, at man også kan bruge stipendieordningen til uddannelsesforløb, som strækker sig ud over en normering på de hidtidige 2 år.
Henning Hyllested (EL), 2012-05-24:
Vi konstaterede jo bare på et tidspunkt i den her proces på grundlag af nogle referater af nogle af de møder, der har været holdt, bl.a. mellem Bombardier og DSB, at DSB jo var utrolig fodslæbende i den her proces og bestemt ikke var interesseret i, de ville nærmest ikke høre tale om, at levetidsforlænge IC3 som en af de muligheder, der måtte være til stede, hvis IC4 ikke kommer til at fungere, ikke kommer til at køre.
Torsten Schack Pedersen (V), 2024-04-05:
Jeg ved, at hr. Morten Messerschmidt har fulgt rigtig godt med i dansk udlændingepolitik, og derfor undrer det mig også, at hr. Morten Messerschmidt ikke bare kommer til den erkendelse, at den tilgang, der har været for 15-20 år siden, bl.a. var, at den danske tolkning af reglerne gjorde, at man selv fra Den Europæiske Menneskerettighedsdomstols side sagde til Danmark, at vi har mere spillerum, og det har vi udnyttet, og derfor har vi strammet udvisningsreglerne gentagne gange.